Geografia Continentelor extraeuropene

Clasa a VIIa 


AFRICA-Date Generale

Africa este al doilea mare continent de pe Terra şi cel mai populat după Asia. Având 30,244,050 km² incluzând şi insulele adiacente, acoperă 20,3% din suprafaţa terestră a planetei. Cu peste 800 de milioane de locuitori în 54 de ţări, Africa este gazdă a unei şeptimi din populaţia totală de pe glob. În Africa îşi are originea rasa umană, de-a lungul văii Marelui Rift African ce traversează Etiopia şi Kenya fiind descoperite cele mai vechi schelete ale înaintaşilor oamenilor de azi. Numele Africa a fost introdus în vocabularul vestic de către Romani, care foloseau denumirea Africa terra - "pământul Afri-lor" (plural, sau "Afer" singular) - pentru partea nordică a continentului, provincia Africa, cu capitala la Cartagina, localizată în Tunisia contemporană.

Originea cuvântului Afer poate proveni din:

· feniciană, `afar (praf); 

· Afri, un trib - posibil berber - din nordul Africii, în apropiere de Cartagina; 

· cuvântul grecesc aphrike (fără frig) 

· sau din cuvântul latin aprica (însorit). 

Africa este un continent al contrastelor:

· al pădurii ecuadoriale, luxuriante şi de nepătruns, dar şi al întinselor pustiuri, în care nu întâlneşti, pe zeci şi sute de km pătraţi, nici un arbore şi în care nu cade, ani în şir, nici o picătura de ploaie;

· al unora dintre cele mai mari bogăţii de pe glob, dar şi a celor mai multe ţări sărace, cu un nivel de trai al populaţiei necorespunzător;

· continent care se înscrie în aria antropogenezei (cu cele mai vechi fosile cunoscute ale strămoşilor omului) şi unde au apărut câteva dintre cele mai vechi şi strălucite civilizaţii ale antichităţii (egipteană, nubiană, axumită, feniciană, ş.a.), dar şi ultimul care a devenit liber, cele mai multe ţări africane dobândindu-şi independenţa abia în ultimele decenii ale secolului al-XX-lea.

· continentul care a plătit cel mai scump tribut sclaviei, dar care în prezent are cea mai puternică forţă de regenerare, înregistrând cea mai ridicată pondere a tinerilor în totalul populaţiei.

· Africa este singurul continent situat simetric faţă de Ecuator. După realizarea Canalului Suez, continentul african este înconjurat numai de ape. Ţărmurile continentului sunt puţin crestate măsurând circa 28000km.

· Sever Pleniceanu a fost primul român care a ajuns în inima Africii şi unul dintre primii europeni care a ajuns în regiunea ecuatorială locuită de pigmei.

Istorie

Africa este cel mai vechi teritoriu locuit de pe pământ, rasa umană avându-şi originea pe acest continent. Începând cu secolul 19, dar mai ales pe parcursul secolului 20, diverşi antropologi au descoperit fosile şi alte dovezi ce atestă prezenţa în Africa a unor specii umanoide acum 7 milioane de ani. De-a lungul perioadei preistorice, în Africa nu au existat state organizate, continentul fiind locuit de grupuri de vânători/culegători, organizate în structuri tribale, precum Khoi şi San (cunoscuţi şi sub numele de boşimani). Majoritatea urmaşilor de azi ai boşimanilor trăiesc în Botswana şi Namibia, iar limba vorbită de ei, limba N/U, este considerata cea mai veche limbă ce a supravieţuit până azi.

Înregistrarea scrisă a istoriei începe în Africa în jurul datei de 3300 î.Hr, odată cu dezvoltarea civilizaţiei egiptene. Alte civilizaţii puternice ce apar în Africa în această perioadă sunt Imperiul Axumit din Etiopia, regatul Nubian, Cartagina, regatele Sahel-ului (Ghana, Mali, Songhai) şi Marele Zimbabwe.

Primele avanposturi comerciale europene sunt înfiinţate în Africa de catre portughezi începând cu 1482, principalele mărfuri comercializate fiind aurul, fildeşul, mirodeniile şi sclavii. Odata cu descoperirea Americii, comerţul cu sclavi ia avânt, această practică barbară fiind abolită abia în secolul XIX.

Tot atunci începe o cursă febrilă de colonizare a Africii de către naţiunile europene, cea mai mare parte a continentului (cu excepţia Etiopiei) intrând sub stăpânirea Angliei, Franţei, Olandei şi a celorlalte puteri coloniale.

Statele africane încep să-şi câştige suzeranitatea la mijlocul secolului XX, astfel că azi în Africa se găsesc 52 de state independente, ale căror graniţe au fost însă trasate în perioada colonială.

Adus de la "http://ro.wikipedia.org/wiki/Africa"

VEDERE DIN SATELIT A AFRICII

!!Tema de lucru:

Analizati aceasta fotografie si precizati in scris trei trasaturi ale reliefului Africii

